CELEX: 32010D0803(01)
Language: ro
Date: 2010-07-30 00:00:00
Title: Decizia Comisiei din 30 iulie 2010 de instituire a unui forum la nivel înalt pentru îmbunătățirea funcționării lanțului de aprovizionare cu alimente

3.8.2010   
            
            
               RO
            
            
               Jurnalul Oficial al Uniunii Europene
            
            
               C 210/4
            
         DECIZIA COMISIEI
   din 30 iulie 2010
   de instituire a unui forum la nivel înalt pentru îmbunătățirea funcționării lanțului de aprovizionare cu alimente
   2010/C 210/03
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               Articolul 173 alineatul (1) din tratat atribuie Uniunii și statelor membre misiunea de a asigura condițiile necesare pentru competitivitatea industriei Uniunii Europene, mai ales prin încurajarea unui mediu favorabil pentru cooperarea între întreprinderi. Articolul 173 alineatul (2), în special, invită statele membre să se consulte reciproc, în cooperare cu Comisia și, în măsura în care este necesar, să își coordoneze acțiunile. Comisia poate lua orice inițiativă utilă pentru promovarea acestei coordonări.
            
         
               (2)
            
            
               Grupul la nivel înalt pentru competitivitatea industriei agroalimentare, creat prin Decizia 2008/359/CE a Comisiei (1) din 28 aprilie 2008 a stabilit un raport care cuprinde treizeci de recomandări și o foaie de parcurs cu inițiativele cheie în scopul promovării competitivității industriei alimentare europene.
            
         
               (3)
            
            
               În comunicarea sa „Îmbunătățirea funcționării lanțului de aprovizionare cu alimente în Europa” (2), Comisia a prezentat zece inițiative politice care urmăresc corectarea deficiențelor constatate cu ocazia reexaminării pieței unice din sectorul alimentar și s-a angajat să prezinte un raport privind punerea în aplicare a acestora, în baza unei discuții cu părțile interesate.
            
         
               (4)
            
            
               În prezent este necesar să se dea curs atât recomandărilor grupului la nivel înalt pentru competitivitatea industriei agroalimentare, cât și inițiativelor Comisiei. În acest scop, este necesară instituirea unui nou grup de experți cu competențe extinse, sub forma unui forum la nivel înalt pentru îmbunătățirea funcționării lanțului de aprovizionare cu alimente, a cărui alcătuire să fie reprezentativă pentru totalitatea operatorilor lanțului alimentar. Acest forum va permite asigurarea coerenței diferitelor inițiative ale Comisiei.
            
         
               (5)
            
            
               Forumul trebuie să fie alcătuit din personalități care reprezintă, la nivel înalt, statele membre, sectorul agriculturii, al industriei de prelucrare a produselor agroalimentare și al distribuției produselor alimentare, precum și din organizații neguvernamentale cu expertiză în domeniul lanțului de aprovizionare cu alimente.
            
         
               (6)
            
            
               Est necesar să se prevadă norme referitoare la divulgarea de informații de către membrii forumului, fără a aduce atingere dispozițiilor Comisiei în materie de securitate, menționate în anexa la Decizia 2001/844/CE, CECO, Euratom a Comisiei (3).
            
         
               (7)
            
            
               Toate datele cu caracter personal referitoare la membrii forumului trebuie să fie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (4).
            
         
               (8)
            
            
               Este necesară abrogarea Deciziei 2008/359/CE.
            
         
               (9)
            
            
               Este necesar să se fixeze durata de aplicare a prezentei decizii,
            
         DECIDE:
   Articolul 1
   Forumul
   Se instituie un forum la nivel înalt pentru îmbunătățirea funcționării lanțului de aprovizionare cu alimente, denumit în continuare „forumul”.
   Articolul 2
   Sarcini
   Forumul asistă Comisia în cadrul procesului de elaborare a politicii industriale în sectorul agroalimentar. În acest scop, forumul urmează, pe de o parte, recomandările formulate de către grupul la nivel înalt pentru competitivitatea industriei agroalimentare instituit prin Decizia 2008/359/CE a Comisiei și, pe de altă parte, punerea în aplicare a inițiativelor propuse de Comisie în comunicarea sa „Îmbunătățirea funcționării lanțului de aprovizionare cu alimente în Europa”.
   Articolul 3
   Consultare
   Comisia poate consulta forumul cu privire la orice chestiune legată de competitivitate și de funcționarea lanțului de aprovizionare cu alimente în cadrul pieței interne, precum și în scopul stabilirii de noi recomandări în funcție de evoluțiile lanțului de aprovizionare cu alimente.
   Articolul 4
   Alcătuire – numire
   (1)   Forumul este alcătuit din maximum 45 de membri.
   (2)   Forumul cuprinde:
   
               —
            
            
               autoritățile naționale din statele membre responsabile cu sectorul alimentar la nivel ministerial;
            
         
               —
            
            
               întreprinderi active în sectorul industriei agroalimentare, al comerțului și distribuției produselor agroalimentare în Uniune;
            
         
               —
            
            
               asociații și federații care reprezintă sectorul agriculturii, al industriei agroalimentare și al comerțului și distribuției produselor agroalimentare în Uniune;
            
         
               —
            
            
               organizații neguvernamentale cu expertiză în ceea ce privește chestiunile legate de lanțul de aprovizionare cu alimente.
            
         (3)   Fiecare membru al forumului desemnează un reprezentant permanent pentru grupul de pregătire menționat la articolul 5 alineatul (2).
   (4)   Membrii sunt numiți pentru un mandat de un an cu posibilitatea de reînnoire și rămân în funcție până la înlocuirea lor conform alineatului (5) al prezentului articol sau până la încheierea mandatului lor.
   (5)   Membrii pot fi înlocuiți pentru restul mandatului lor în următoarele cazuri:
   
               (a)
            
            
               atunci când demisionează;
            
         
               (b)
            
            
               atunci când nu mai sunt în măsură să contribuie în mod eficient la lucrările forumului;
            
         
               (c)
            
            
               atunci când nu respectă articolul 339 din tratat.
            
         (6)   Numele membrilor sunt publicate pe site-ul internet al Direcției Generale Întreprinderi și Industrie și în registrul grupurilor de experți ai Comisiei.
   Colectarea, gestionarea și publicarea numelor membrilor se efectuează în conformitate cu Regulamentul (CE) nr. 45/2001.
   Articolul 5
   Funcționare
   (1)   Forumul este prezidat de către Comisie. Acesta stabilește un raport anual referitor la activitățile sale, în atenția Comisiei, a Consiliului și a Parlamentului European.
   (2)   Un grup de pregătire, denumit în continuare „grupul sherpa”, pregătește dezbaterile, documentele de fond și avizele în vederea elaborării raportului anual al forumului. Acest grup este prezidat de către Comisie.
   (3)   Comisia poate reuni grupurile de lucru responsabile cu examinarea chestiunilor specifice în baza unui mandat definit în acord cu forumul sau cu grupul sherpa. Aceste grupuri de lucru se dizolvă de îndată ce și-au îndeplinit mandatul.
   (4)   Comisia poate invita experți sau observatori cu competențe specifice referitoare la un subiect înscris pe ordinea de zi să participe la lucrările forumului sau la deliberările sau activitățile grupului sherpa sau ale grupurilor de lucru.
   La solicitarea Parlamentului European, Comisia poate invita Parlamentul European să desemneze unul sau mai mulți reprezentanți în vederea participării la întrunirile forumului.
   (5)   Forumul, grupul sherpa și grupurile de lucru se întrunesc în general la unul dintre sediile Comisiei, în funcție de calendarul și procedurile fixate de Comisie. Secretariatul este asigurat de către Comisie. Funcționarii Comisiei interesați de activități pot participa la întruniri ale forumului, ale grupului sherpa și ale grupurilor de lucru.
   (6)   Membrii forumului, reprezentanții acestora și experții și observatorii invitați se conformează obligațiilor privind secretul profesional stabilite prin tratate și prin normele de punere în aplicare a acestora, precum și dispozițiilor de securitate ale Comisiei în materie de protecție a informațiilor clasificate ale UE, prevăzute în anexa la Decizia 2001/844/CE, CECA, Euratom a Comisiei.
   (7)   Comisia poate publica sau pune pe internet, în versiunea lingvistică originală a documentului respectiv, orice rezumat, concluzie, parte a concluziei sau document de lucru al forumului, precum și orice proces verbal sau raport.
   În cazul în care se dovedește a fi necesar, Comisia poate traduce aceste documente, în întregime sau parțial, în toate limbile oficiale ale Uniunii.
   Articolul 6
   Abrogare
   Decizia 2008/359/CE se abrogă.
   Articolul 7
   Aplicabilitate
   Prezenta decizie se aplică până la 31 decembrie 2012.
   
      Adoptată la Bruxelles, 30 iulie 2010.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 120, 7.5.2008, p. 15.
   
      (2)  COM(2009) 591, 28.10.2009.
   
      (3)  JO L 317, 3.12.2001, p. 1.
   
      (4)  JO L 8, 12.1.2001, p. 1.